《涂山寺》
宋代·冯山

巴山俗可厌，万叠誇雄伟。江前一峰秀，青林带孤起。

长舟截巨浪，平舆登峻趾。古寺隐山背，来造神已喜。

清泉绕修竹，野径入葭苇。女娲旧生处，石坳勤戾止。

圣神固有合，天作非偶尔。玉简事恍惚，越书莽非是。

孤亭凌绝顶，坐有千古意。二江错交会，比屋聚纷蚁。

把酒一长笑，忘情但高视。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。